জোধা আকবর
যোধা আকবর (হিন্দি: जोधा अकबर) আশুতোষ গোয়ারিকর পরিচালিত ২০০৮ সালের ভারতীয় জীবনীমূলক মহাকাব্যিক-প্রণয়ধর্মী চলচ্চিত্র। হায়দার আলির কাহিনীতে ছবিটির চিত্রনাট্য লিখেছেন হায়দার আলি ও আশুতোষ গোয়ারিকর এবং সংলাপ লিখেছেন কে. পি. সাক্সেনা। মুঘল সম্রাট আকবর ও তার স্ত্রী যোধার প্রেমের গল্প নিয়ে নির্মিত ছবিটিতে নাম ভূমিকায় অভিনয় করেছেন হৃতিক রোশন ও ঐশ্বর্যা রাই বচ্চন। এছাড়া অন্যান্য চরিত্রে অভিনয় করেছেন সোনু সুদ, কুলভূষণ খরবন্দ, ইলা অরুণ প্রমুখ। চলচ্চিত্রটি ২০০৮ সালের ১৫ ফেব্রুয়ারি মুক্তি পায়। এটি সাও পাওলো আন্তর্জাতিক চলচ্চিত্র উৎসবে সেরা বিদেশী ভাষার চলচ্চিত্রের জন্য দর্শক পুরস্কার লাভ করে, গোল্ডেন মিনবার আন্তর্জাতিক চলচ্চিত্র উৎসবে দুটি পুরস্কার, শ্রেষ্ঠ চলচ্চিত্রসহ পাঁচটি ফিল্মফেয়ার পুরস্কার, সাতটি স্টার স্ক্রিন পুরস্কার ও ৩য় এশীয় চলচ্চিত্র পুরস্কারে দুটি বিভাগে মনোনয়ন লাভ করে।